
Περιοδεία κλιμακίου του ΠΑΣΟΚ στον Δήμο Ιστιαίας–Αιδηψού
Τη Δευτέρα 19 Οκτωβρίου, κλιμάκιο του ΠΑΣΟΚ – Κινήματος Αλλαγής, με την Κατερίνα Καζάνη, Βουλευτή Εύβοιας, τον Παύλο Γερουλάνο, Βουλευτή Α’ Αθηνών και μέλος του Πολιτικού Συμβουλίου, τη Μάρα Κουκουδάκη, μέλος του Πολιτικού Συμβουλίου, τον Γιάννη Σούρα, μέλος της Νομαρχιακής Επιτροπής Εύβοιας, και στελέχη του Κινήματος, πραγματοποίησε περιοδεία στον Δήμο Ιστιαίας–Αιδηψού.
Το κλιμάκιο επισκέφθηκε την αγορά των Λουτρών Αιδηψού, καθώς και τη λαϊκή αγορά και τα καταστήματα της Ιστιαίας, όπου συνομίλησε με επαγγελματίες, παραγωγούς και πολίτες για την ακρίβεια, το αυξημένο κόστος λειτουργίας των επιχειρήσεων και τα προβλήματα της τοπικής οικονομίας.
Ακολούθησαν επισκέψεις στην Πυροσβεστική Υπηρεσία, την Αστυνομία και το Δασαρχείο Ιστιαίας, όπου συζητήθηκαν τα προβλήματα στελέχωσης και κτηριακών υποδομών, καθώς και η ανάγκη ουσιαστικής ενίσχυσης των υπηρεσιών.
Στο Κέντρο Υγείας Ιστιαίας, το κλιμάκιο ενημερώθηκε για τα προβλήματα και τις ανάγκες της δομής. Τονίστηκε η ανάγκη ενίσχυσής του, ώστε οι κάτοικοι της Βόρειας Εύβοιας να έχουν την υγειονομική φροντίδα που δικαιούνται.
Στη συνέχεια πραγματοποιήθηκε συνάντηση με εκπροσώπους του Αγροτικού Συνεταιρισμού και του Συνεταιρισμού Σύκων Ταξιάρχη, όπου συζητήθηκαν το αυξημένο κόστος παραγωγής και συνολικά τα προβλήματα που αντιμετωπίζει ο αγροτικός κόσμος.
Η περιοδεία ολοκληρώθηκε στα Λουτρά Αιδηψού, με ανοιχτή συνάντηση και συζήτηση με φίλους, μέλη του ΠΑΣΟΚ και πολίτες της περιοχής. Η συζήτηση επικεντρώθηκε στα ζητήματα που απασχολούν την τοπική κοινωνία και στις προοπτικές της Βόρειας Εύβοιας.
Η Βόρεια Εύβοια δεν μπορεί να μένει άλλο πίσω. Χρειάζεται ισχυρές δημόσιες υπηρεσίες, στήριξη της τοπικής οικονομίας και του πρωτογενούς τομέα και ουσιαστικές αναπτυξιακές προοπτικές. Το ΠΑΣΟΚ – Κίνημα Αλλαγής βρίσκεται δίπλα στους πολίτες, αναδεικνύει τα προβλήματα και διεκδικεί συγκεκριμένες λύσεις που θα δώσουν προοπτική στην περιοχή και στους ανθρώπους της.

